ོངས་པས་བསྟེན་པར་བྱེད། ། བདེ་ཆེན་བདེ་བའི་གར་གྱིས་རོལ། ། རྣལ་འབྱོར་མ་མཆོག་པདྨའི་བདེ། ། ཨ་ལ་ལ་ཧོ། དགྱེས་པ་རྣམས་ཀྱི་བདེ་བའི་མཆོག ༑ རྣལ་འབྱོར་མ་མཆོག་མཆོད་པར་མཛོད། ཨ་ཨི་ཨཱ་ཨ་ར་ཧོ། ། རབ་དགྱེས་མགོན་པོ་དགྱེས་གཞུགས་མཛོད། ། མཁའ་འགྲོ་དྲ་བའི་བདེ་བ་སྩོལ། །  དགྱེས་པའི་བདེ་བ་སྩོལ་བར་མཛོད། ། (ཞཨ་ཨི་་་་་་་བར་མཛོད། །)ཞི་བའི་གར་གྱིས་གར་མཛད་པ། ། བདག་ལ་བདེ་ཆེན་བདེ་བ་སྩོལ། ། ཐར་པའི་མཚན་ཉིད་ལྡན་པ་ཁྱོད༑ ༑ཨ་ལ་ལ་ཧོ། ། བདེ་བ་སྤངས་པས་གྲོལ་མི་འགྱུར། ། བདེ་མེད་སྡུག་བསྔལ་གྱིས་མི་གྲོལ། ། བདེ་དེ་ཆུ་སྐྱེས་དབུས་ན་གནས། ། ཆགས་པའི་དངོས་པོས་ཁྱོད་མ་བསྒྱུར༑ ༑བདེ་བ་ཆེ་ཡིས་གྲོལ་བར་མཛོད། ། པདྨ་རྒྱས་པའི་རོ་ཉིད་ཀྱིས། ། བུང་བ་ལྟ་བུར་ཚིམ་པར་མཛོད། ། འདི་ཡིས་མགོན་པོ་བསྐུལ་ན་ནི། ། དཀྱིལ་འཁོར་དུ་ནི་ངེས་པར་འགྲུབ། ། སྙན་ཅིང་འཇམ་པའི་དབྱངས་ཀྱི་ནི།  ། དཔྱིད་ཀྱི་རྒྱལ་མོས་གླུ་བླངས་པས། ། དྲི་མེད་མཁའ་འགྲོ་དྲ་བ་ཡིས། ། གཟིགས་ཤིང་ལས་ཀུན་མཛད་པ་ཡིན། ། ཞེས་གསུངས་པ་ལྟར་གསོལ་བ་གདབ་ཅིང་། གཞན་ཡང་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་སྩལ་དུ་གསོལ་ཞེས་བྱ་བ་ལ་སོགས་པ་ཇི་ལྟར་འདོད་པའི་དོན་གསོལ་བ་གདབ་པར་བྱའོ། ། དངོས་གྲུབ་བསླང་བའོ། །  ། །རྒྱུན་དང་དེ་བཞིན་ཁྱད་པར་ཏེ། ། བདག་ཉིད་མཆོད་པ་རྣམ་པ་གཉིས། ། དེ་ལ་རྒྱུན་ནི། བདག་ཉིད་སངས་རྒྱས་སུ་མཆོད་(ཞ¡¡བསྐྱེད་)པའི་མཐར་སྔགས་དང་ཕྱི་ལ་སོགས་པ་དང་ཟས་ཀྱི་མཆོད་པ་སྒྲུབ་ཐབས་ལྟར་བྱ་ཞིང་། ལག་པའི་མཆོད་པ་ནི། ཞུ་བ་དང་གོང་བུ་ལ་སོགས་པའི་མཆོད་པའི་རྫས་རྣམས་མདུན་དུ་བཞག་ནས། ལག་པ་གཡོན་པ་ལ་བདུད་རྩི་གཏོར་ཞིང་། ཨོཾ་ཨཱཿཧཱུྃ་ཞེས་བརྗོད་ཅིང་མཉེས་ནས་སེན་མོ་ལྔ་བསྡུས་ཏེ་དབུས་དང་སེན་མོ་ལྔ་ལ་མེ་ཏོག་གམ་ཐིག་ལེ་བཀོད་པ་ཟླ་བའི་གདན་དྲུག་ཏུ་དམིགས་པའི་སྟེང་དུ། མཐེ་བོར་ཨོཾ་ཧ་ལས་རྡོ་རྗེ་སེམས་དཔའ་དཀར་པོ་ཕྱག་གཉིས་ཀྱིས་རྡོ་རྗེ་དྲིལ་བུ་འཛིན་པ། མཛུབ་མོར་ན་མཿཧི་ལས་རྣམ་པར་སྣང་མཛད་སེར་པོ་འཁོར་ལོ་འཛིན་པ། གུང་མོ་ལ་སྭཱ་ཧཱ་ཧུ་ལས་པདྨ་གར་གྱི་དབང་ཕྱུག་དམར་པོ་པདྨ་འཛིན་པ། སྲིན་ལག་ལ་བཽ་ཥ་ཊ་ཧེ་ལས་དཔལ་ཧེ་རུ་ཀ་ནག་པོ་རྡོ་རྗེ་གདེངས་པ་འཛིན་པ། མཐེའུ་ཆུང་དུ་ཧཱུྃ་ཧཱུྃ་ཧོ་ལས་རྡོ་རྗེ་ཉི་མ་དམར་སེར་རིན་པོ་ཆེ་འཛིན་པ། བསྡུས་པ་ལ་ཕཊ་ཧྃ་ལས་རྟ་མཆོག་ལྗང་གུ་རལ་གྲི་འཛིན་པ་སྟེ། གཡོན་པ་རྣམས་ནི་གཡས་པའི་ཕྱག་མཚན་གྱིས་ཡུ་བ་བྱས་པའི་དྲིལ་བུ་འཛིན་པ། སྟག་གི་ལྤགས་པའི་ཤམ་ཐབས་ཅན། ཕྱག་རྒྱ་དྲུག་གིས་བརྒྱན་ཅིང་གཡོན་བརྐྱང་བས་བཞུགས་པར་བསམ་མོ། ། དེ་ནས་ལག་པའི་མཐིལ་དུ་རང་བཞིན་གྱིས་གྲུབ་པའི་པདྨ་འདབ་མ་ལྔ་པ་དམིགས་ལ༑  ལྟེ་བ་དང་འདབ་མ་ལྔར་མེ་ཏོག་གམ་ཐིག་ལེ་བཀོད་པ་ཟླ་བའི་གདན་དུ་བསྒོམས་པའི་སྟེང་དུ་ལྟེ་བར་ཨོཾ་བྃ་ལས་རྡོ་རྗེ་ཕག་མོ་དམར་མོ་གྲི་གུག་དང་ཐོད་པ་འཛིན་པ། མདུན་ནས་བརྩམས་ཏེ་གཡོན་སྐོར་གྱིས་རིམ་པ་བཞིན། ཧྃ་ཡཾ་ལས་གཤིན་རྗེ་མ་སྔོན་མོ། ཧྲིཾ་མྃ་ལས་རྨོངས་བྱེད་མ་དཀར་མོ། ཧྲེཾ་ཧྲཱིཾ་ལས་སྐྱོད་བྱེད་མ་སེར་མོ། ཧཱུྃ་ཧཱུྃ་ལས་སྐྲག་བྱེད་མ་ལྗང་གུ། ཕཊ་ཕཊ་ལས་ཙཎྜི་ཀ་དུ་བའི་མདོག་ཅན་ཏེ། ཐམས་ཅད་ཀྱང་གྲི་གུག་དང་། ཐོད་པ་འཛིན་པ། སྐྲ་གྲོལ་བ་ཕྱོགས་ཀྱི་གོས་ཅན་ཕྱག་རྒྱ་ལྔས་བརྒྱན་ཅིང་གཡོན་བརྐྱང་པས་གནས་པར་བསམ་མོ། ། དེ་རྣམས་རིམ་པ་བཞིན་ཡབ་ཡུམ་ཡིན་པའི་ཕྱིར། ཡབ་ཀྱི་གནས་སུ་ཡུམ་དང་། ཡུམ་གྱི་གནས་སུ་ཡབ་སྙོམས་པར་ཞུགས་པར་བསམ་མོ། ། ཡང་ན་ཡི་གེ་ཉིད་ལྷའི་ངོ་བོར་བསྒོམས་ཀྱང་འགལ་བ་མེད་དོ། ། ལཱུ་ཧི་པའི་དགོངས་པ་ལྟར་རྒྱས་པ་ལ་སྤྲོ་ན་རྡོ་རྗེ་སེམས་དཔའ་ཞལ་གསུམ་ཕྱག་དྲུག་པ་སྟེ། གཡས་སྔོ་ཞིང་གཡོན་དམར་བ༑  ཕྱག་གཡས་ཀྱི་འོག་མ་གཉིས་ན་ཐོད་པ་དང་ཅང་ཏེའུ་དང་། གཡོན་གྱི་འོག་མ་གཉིས་ཀྱིས་ཁ་ཊྭཱཾ་ག་དང་ཚངས་པའི་མགོ་བོ་འཛིན་པའོ། ། གཞན་རྣམས་ནི་ཕྱག་བཞི་པ་སྟེ། འོག་མ་གཉིས་ཀྱི་ཌ་མ་རུ་དང་ཁ་ཊྭཱཾ་ག་འཛིན་པའོ། ། རྡོ་རྗེ་ཕག་མོའང་ཞལ་གསུམ་ཕྱག་དྲུག་མ་སྟེ། ཞལ་གཡས་སྔོ་ཞིང་གཡོན་ལྗང་བ། ཕྱག་གཡས་ཀྱི་འོག་མ་གཉིས་ཀྱིས་ལྕགས་ཀྱུ་དང་ཞགས་པ། གཡོན་གྱི་འོག་མ་གཉིས་ཀྱིས་ཁ་ཊྭཱཾ་ག་དང་ཚངས་པའི་མགོ་བོ་འཛིན་པའོ། ། གཞན་རྣམས་ནི་ཞལ་གཅིག་ཕྱག་བཞི་མ་སྟེ། འོག་མ་གཉིས་ཀྱིས་ཌ་མ་རུ་དང་ཁ་ཊྭཱཾ་ག་འཛིན་པ་ཡིན་ལ། ཐམས་ཅད་ཀྱི་དང་པོ་གཉིས་ནི་གོང་དུ་བརྗོད་པའི་ཕྱག་མཚན་འཛིན་པ་ཉིད་ཡིན་ནོ༑  ༑ གཞན་ཡང་ལག་པའི་སའི་ཁམས་ནི་ལྟུང་བྱེད་མ། ཆུའི་ཁམས་ནི་གསོད་བྱེད་མ། མེའི་ཁམས་ནི་འགུགས་བྱེད་མ། རླུང་གི་ཁམས་ནི་གར་གྱི་དབང་ཕྱུག་མ༑  ནམ་མཁའི་ཁམས་ནི་པདྨའི་དྲ་བ་ཅན་མ་སྟེ་སྙིང་པོའི་རྣལ་འབྱོར་མ་ལྔར་བསྒོམ་མོ། ། དེ་ནས་ཕྱིའི་དཀྱིལ་འཁོར་གྱི་གཟུགས་བརྙན་ལག་པའི་རྒྱབ་ཏུ་ཤར་བར་བལྟ་བའམ། ཕྱིའི་དཀྱིལ་འཁོར་དང་མ་འབྲེལ་ན་ལྷའི་གནས་རྣམས་སུ་ཐིག་ལེ་བཀོད་ལ། དཀྱིལ་འཁོར་གྱི་ལྷ་ཡོངས་སུ་རྫོགས་པར་བལྟས་ནས་ཐམས་ཅད་ཀྱང་ཕོ་ཉ་གསུམ་དབྱེར་མི་ཕྱེད་པར་མོས་ལ་སོ་སོའི་སྔགས་བརྗོད་ཅིང་། མེ་ཏོག་ལ་སོགས་པའི་ཕྱིའི་མཆོད་པ་དང་། ཞུ་བ་དང་གོང་བུའི་རྫས་རྣམས་ཀྱིས་མཆོད་ནས་མཉེས་པར་བྱའོ། ། དེ་ནས་རྫས་རྣམས་ཀྱི་ཕྱེད་མི་སྤྱད་པར་དབེན་པའི་གནས་སུ་བཞག་ཅིང་། ཕྱེད་ནི་ལོངས་སྤྱད་པའི་ཁ་ཟས་རྣམས་དང་བསྲེ་བར་བྱའོ།  ། དེ་ནས་ལག་པ་གཡོན་པ་ལ་བདུད་རྩི་གཏོར་ཞིང་ལག་པ་གཉིས་ཕན་ཚུན་མཉེས་པས་ལྷ་རྣམས་སྙོམས་པར་ཞུགས་པར་བསམས་ནས། གཡོན་པའི་སྲིན་ལག་གིས་དཔྲལ་བ་མགྲིན་པ་སྙིང་གར་རེག་ཅིང་ལུས་ཐམས་ཅད་ལ་བྱུགས་པས་ལྷ་རྣམས་ཀྱང་ལུས་ལ་ཐིམ་པར་བསམ་ཞིང་ཨོཾ་ཨཱཿཧཱུྃ་ཞེས་ལན་གསུམ་བརྗོད་དོ། །  དེ་ནས་གཡོན་གྱི་ཀུན་ཏུ་སྤྱོད་པས། ནང་གི་སྦྱིན་སྲེག་གིས་ལུས་ཀྱི་ལྷ་རྣམས་ཚིམ་པར་བྱའོ། ། དེ་ནས་ལྷག་མ་བསྡུས་པ་ལ་དངོས་སམ་ཡིད་ཀྱི་འབར་བའི་ཕྱག་རྒྱའི་ནང་ནས་ཆང་གི་ཁ་ཕྲུ་བཏབ་ལ། ཡི་གེ་གསུམ་གྱི་བྱིན་གྱིས་བརླབས་ནས། ཨ་ཀཱ་རོའི་མཐར། ཨོཾ་སརྦ་ཁ་ཁ། ཁཱ་ཧི་ཁཱ་ཧི། ཨུཙྪིཥྟ་བ་ལིཾ་ཏ་བྷཀྵ་སཱི་སྭཱ་ཧཱ། ཞེས་གསུམ་མམ་བདུན་གྱིས་ལྷག་མ་ལ་དབང་བའི་འབྱུང་པོ་ཐམས་ཅད་ལ་སྦྱིན་པར་བྱའོ༑  ༑ དེ་ནས་རྡོ་རྗེའི་གླུ་དང་བཀྲ་ཤིས་ཀྱི་ཚིགས་སུ་བཅད་པས་ཤིས་པར་བྱའོ། ཁྱད་པར་གྱིས་མཆོད་པ་ཚེས་བཅུ་ལ་སོགས་པའི་དུས་སུ་ཚོགས་ཀྱི་འཁོར་ལོ་རྒྱས་པར་བྱེད་ན། ཐོག་མར་ལས་ཀྱི་སློབ་མས་ཚོགས་ཀྱི་སློབ་དཔོན་ཚོགས་པ་དང་བཅས་པ་རྣམས་ལ་མཎྜལ་དང་མེ་ཏོག་ཕུལ་ནས་རྣལ་འབྱོར་ལ་གནས་པར་གསོལ་བ་གདེབ་(ཞལུགདབ་)བོ། ། དེ་ནས་ཡི་གེ་བརྒྱ་པས་རྒྱུད་སྦྱངས་ནས། སྒྲུབ་པའི་ཐབས་བཞིན་རྣལ་འབྱོར་ཡོངས་སུ་རྫོགས་པར་བཟླས་པ་དང་བཅས་པ་སྔོན་དུ་སོང་ནས། མདུན་བསྐྱེད་བསྒྲུབ་པའི་མཎྜལ་ལ་བརྟེན་ན་གོང་དུ་བསྟན་པ་ལྟར་བྱ་ཞིང་། མི་བརྟེན་ན་བྲིས་སྐུ་ལ་སོགས་པ་དམིགས་པའི་རྟེན་ཡོད་པའམ་མེད་ཀྱང་རུང་སྟེ། དཀྱིལ་འཁོར་ཡོངས་སུ་རྫོགས་པ་སྐད་ཅིག་གིས་དམིགས་ལ་ཕོ་ཉ་གསུམ་བསྲེས་ནས་ཡེ་ཤེས་པ་དང་རོ་གཅིག་པར་བྱས་ལ་དབང་བསྐུར་ནས་རིགས་ཀྱི་བདག་པོའི་རྒྱས་གདབ་བོ། ། དེ་ནས་བདག་བསྐྱེད་དང་མདུན་བསྐྱེད་གཉིས་ཀ་ལ་ཐུན་མོང་དུ་མཆོད་པར་བསམ་ཞིང་། བསྟོད་པའི་བར་ཇི་སྐད་བསྟན་པ་བཞིན་བྱའོ། ། བསྡུས་པ་ལ་སྤྲོ་ན་ཕྱི་དང་ནང་དང་མཉེས་པ་དང་བླ་ན་མེད་པའི་མཆོད་པ་རྣམས་ཀྱིས་མཆོད་ནས། རྐང་པ་བརྒྱད་པ་གཉིས་ཀྱིས་བསྟོད་པར་བྱའོ། །  དེ་ནས་དམ་ཚིག་ཅན་ལ་གཏོར་མ་བྱིན་ནས། རྒྱུན་བཤགས་དང་། སྡོམ་པ་བཟུང་བ་བྱས་ན་ཤིན་ཏུ་ལེགས་ལ་མ་བྱས་ཀྱང་ཉེས་པ་མེད་དོ། ། དེ་ནས་ཚོགས་ཀྱི་ཡོ་བྱད་མངོན་དུ་བྱས་པ་གཏོར་མ་ལྟར་བྱིན་གྱིས་བརླབས་པའི་ཕུད་དཀྱིལ་འཁོར་དང་གཏོར་མ་ལ་ཕུལ་ནས། ལས་ཀྱི་སློབ་མས་ཕྱག་འཚལ་བ་སྔོན་དུ་འགྲོ་བས་རྣམ་ལྔ་འདོད་པ་བསྐོར་བའི་ཕྱག་རྒྱ་བྱ་ཞིང་། འདིར་ནི་ཆོས་རྣམས་བཟང་པོར་ལྟོས༑ ༑འདུ་བ་རྣམས་ལ་ཐེ་ཚོམ་མེད། ། བྲམ་ཟེ་ཁྱི་དང་གདོལ་པ་ཡང་། ། རང་བཞིན་གཅིག་པ་ཉིད་དུ་བཞེས། ། ཞེས་བརྗོད་ཅིང་། དམ་ཚིག་གི་རྫས་གཉིས་སུ་མེད་པར་རིམ་པ་བཞིན་དྲང་ངོ་། ། ལེན་པ་པོས་ཀྱང་ཕྱག་རྒྱ་བཅས་ཤིང་། བདེ་གཤེགས་ཆོས་ལ་རིན་ཐང་མེད། ། འདོད་ཆགས་ལ་སོགས་དྲི་མ་སྤངས། ། གཟུང་དང་འཛིན་པ་དང་བྲལ་བ། ། དེ་བཞིན་ཉིད་ལ་བདག་ཕྱག་འཚལ། ། ཞེས་བརྗོད་ཅིང་བླང་ངོ་། ། གཉིས་ཀར་གྱིས་ཨ་ཧོ་སུ་ཁ་ཞེས་བརྗོད་པར་བྱའོ། །  ། །དེ་ནས་ནང་བདུད་རྩིའི་མཆོད་པ་ལྟར་ཕུད་ཀྱིས་མཆོད་ནས། ལག་པའི་མཆོད་པ་སྔོན་དུ་འགྲོ་བས་ཁ་ཟསཀྱི་རྣལ་འབྱོར་དང་ལྡན་པས་ལོངས་སྤྱོད་པར་བྱའོ༑ ༑བརྩོད་དང་ཀུ་ཆོ་མི་བྱ་ཞིང་། ། ཆགས་དང་སྡང་བར་རྣམ་པར་སྤང་། ། ཐ་མལ་རྟོག་པས་མ་གཡེངས་པར། ། ཡང་ནས་ཡང་དུ་རྣལ་འབྱོར་བསྒོམ། ། ཟས་ལ་མི་སྨོད་ཚིམ་པར་སྤྱད། ། ཤིན་ཏུ་བཟི་བར་མི་བྱ་ཞིང་། ། འདོད་ཡོན་རྡོ་རྗེའི་བདེ་བ་རྣམས༑ ༑སྟོང་པ་ཉིད་ཀྱི་རྒྱས་གདབ་བྱ། ། ཚོགས་ཁང་སྣོད་བཅས་གཞལ་མེད་ཁང་༑ ༑འགྲོ་ཀུན་ལྷ་ཡི་དཀྱིལ་འཁོར་ཏེ། ། འདོད་ཡོན་ཐམས་ཅད་མཆོད་པའི་རྫས༑ ༑ཀུན་ཏུ་ཀུན་ནས་མཆོད་པར་བསམ།  ། འདི་ལྟར་རྣམ་ཤེས་རྣལ་འབྱོར་པ༑ ༑སྒོ་གསུམ་པོ་ཡིས་སྤྱད་པའི་ལས། ། དོན་དུ་མི་འགྱུར་ཅི་ཞིག་ཡོད། ། ཐམས་ཅད་ཡེ་ཤེས་ཆེན་པོའི་རྒྱུ། ། ཀུན་བཟང་ཧེ་རུ་ཀ་དཔལ་གྱི། ། ཀུན་ཏུ་བཟང་པོའི་རྣམ་འཕྲུལ་གྱིས། ། རྣམ་པར་རོལ་པ་ཀུན་བཟང་ཉིད། ། སྒྲུབ་པའི་ཚུལ་ལ་སུ་ཞིག་སྨོད༑ ༑འདི་འདྲ་གསང་གསུམ་མངའ་བདག་གི། གསུང་གི་གསང་བ་ཆེས་གསང་བ༑ ༑དེ་འདྲ་དམན་པའི་ཡུལ་མིན་ཕྱིར། ། ཤིན་ཏུ་ཁྱད་པར་འཕགས་པ་ཡིན། །  གང་འདྲས་འདི་འདྲ་རྟོགས་གྱུར་པ། ། དེ་འདྲ་རྒྱལ་བའི་སློབ་མ་སྟེ། ། དེ་ལྟ་དེ་ལྟར་སྒྲུབ་བྱེད་པ། ། དེ་དེ་སྲས་ཀྱི་ཐུ་བོ་ཡིན། ། ཚོགས་ཀྱི་མན་ངག་རྒྱུད་ཀུན་གྱི། ། སྙིང་པོའི་ཚིག་ནི་མདོར་བསྡུས་པ། ། འདི་འདྲ་ཚོགས་སུ་རྣལ་འབྱོར་པས། ། གླུ་རུ་བླང་བྱ་ཁོ་ན་ཡིན། ། དེ་ལྟ་བུའི་ཚུལ་གྱིས་བཟའ་བ་དང་བཏུང་བ་དང་གླུ་དང་གར་ལ་སོགས་པ་ཕྱི་དང་ནང་གི་འདོད་པའི་ཡོན་ཏན་ལས་བྱུང་བ། བདེ་བ་ཆེན་པོ་ཡང་དག་པའི་ཡེ་ཤེས་དང་རོ་གཅིག་པས་ཚིམ་པའི་མཐར། སྔ་མ་བཞིན་དུ་ལྷག་མའི་གཏོར་མ་རྡོ་རྗེའི་གླུ་དང་བཀྲ་ཤིས་ཀྱི་ཚིགས་སུ་བཅད་པ་དང་བཅས་པ་བྱའོ། །  ཚོགས་ཀྱི་འཁོར་ལོས་མདུན་བསྐྱེད་ཀྱང་མཆོད་མོད། གཙོ་ཆེ་བའི་ཕྱིར་བདག་ཉིད་མཆོད་པར་བསྡུས་སོ། ། བདག་ཉིད་མཆོད་པའོ། ། བཟོད་པར་གསོལ་དང་ལྷག་ཆད་སྦྱང་། ། སྨོན་ལམ་གདབ་དང་གཤེགས་སུ་གསོལ། ། དཀྱིལ་འཁོར་བསྡུ་དང་བདག་ཉིད་བསྲུང་། ། རྣམ་པ་དྲུག་ནི་མཇུག་གི་ལས། ། དེའང་ཚོགས་དང་འབྲེལ་པའམ་མ་འབྲེལ་ཡང་རུང་སྟེ། ཚོམ་བུའམ་མདུན་བསྐྱེད་ཀྱི་དཀྱིལ་འཁོར་ལ་མཆོད་ཅིང་བསྟོད་དེ།  མ་འབྱོར་པ་དང་ཉམས་པ་དང་། ། གང་ཡང་བདག་རྨོངས་བློ་ཡིས་ནི། ། བགྱིས་པ་དང་ནི་བགྱིད་སྩལ་གང་། ། དེ་ཀུན་མགོན་པོས་བཟོད་པར་མཛོད༑ ༑ཅེས་ལན་གསུམ་དུ་བཟོད་པར་གསོལ་ནས། ཡི་གེ་བརྒྱ་པས་ཆོ་ག་ལྷག་ཆད་ཀྱི་ཉེས་པ་སྦྱངས་ལ། རྡོ་རྗེ་ཐལ་མོ་སྙིང་གར་སྦྱར་ནས། སྲིད་པ་གསུམ་འབར་སྐུ་ནི་རྗེས་ཆགས་དུལ་བར་ལྡན། ། འོད་ཟེར་སྔོན་པོ་སྟོང་ལྡན་ཉི་མ་བརྒྱ་སྟོང་ལྡན། ། རྣམ་མང་སྐུ་དང་ཆ་ལུགས་རྗེས་ཆགས་སེམས་དཔར་ལྡན། ། ཧེ་རུ་ཀ་དཔལ་དེ་དང་སྔགས་པ་ལྷན་ཅིག་གར་བྱེད་ཤོག ། ཅེས་པ་དང་། སེམས་ཅན་ཐམས་ཅད་བདེ་གྱུར་ཅིག ། སེམས་ཅན་ཐམས་ཅད་སྐྱོན་མེད་པར། ། གང་གི་ལམ་གྱིས་གྲོལ་འགྱུར་བ། ། དེས་ནི་སངས་རྒྱས་ཉིད་ཐོབ་ཤོག ། ལྷ་མོ་ཚད་མ་དམ་ཚིག་ཚད་མ་དང་། ། དེས་གསུངས་ཚིག་ཀྱང་ཚད་མའི་མཆོག་ཡིན་པའི། ། བདེན་པའི་དེས་ནི་ལྷ་མོ་འདི་དག་རྣམས། ། བདག་ལ་རྗེས་སུ་འཛིན་པའི་རྒྱུར་གྱུར་ཅིག །  ཅེས་བྱ་བ་ལ་སོགས་པ་སྨོན་ལམ་དང་བདེན་པའི་ཚིག་བརྗོད་པར་བྱའོ།  ། དེ་ནས། ཨོཾ་ཁྱེད་ཀྱིས་སེམས་ཅན་དོན་ཀུན་མཛོད། ། རྗེས་སུ་མཐུན་པའི་དངོས་གྲུབ་སྩོལ། །  སངས་རྒྱས་ཡུལ་དུ་གཤེགས་ནས་ཀྱང་། ། སླར་ཡང་འབྱོན་པར་མཛད་དུ་གསོལ། ། ཨོཾ་བཛྲ་མུཿཞེས་བརྗོད་ནས་ཡེ་ཤེས་པ་གཤེགས་སུ་གསོལ་ནས། ཛཿཧཱུྃ་བྃ་ཧོཿས་དམ་ཚིག་གི་དཀྱིལ་འཁོར་བདག་ལ་བསྡུས་ལ། ཨོཾ་ཡོ་ག་ཤུདྡྷཿསརྦ་དྷརྨཱ་ཡོ་ག་ཤུདྡྷོ་ཀོ྅་ཧཾ། ཞེས་བརྗོད་ནས་རོ་གཅིག་པར་བྱའོ། ། དེ་ནས་གཏོར་མའི་མགྲོན་ཡང་གཤེགས་སུ་གསོལ་ནས་རོལ་མོའི་སྒྲ་དང་བཅས་པས་གཏོར་མ་དོར་ལ། སུམྦྷའི་སྔགས་ལན་གཉིས་ཀྱིས་ཕྱོགས་མཚམས་བསྲུངས་ནས་དཔའ་བོ་དང་དཔའ་མོའི་གོ་ཆ་ཆེན་པོ་བཀོད་པས་བདག་ཉིད་བསྲུངས་ལ་ལས་ཀྱི་རྗེས་བསྡུས་ནས༑ སྤྱོད་ལམ་གྱི་རྣལ་འབྱོར་གྱིས་གནས་པར་བྱའོ། ། ། །རྒྱུད་སྡེ་དྲུག་པ་མ་ཡི་མར་གྱུར་སྡོམ་པའི་རྒྱུད་ལས་ལེགས་གསུངས་པའི། ། ཧེ་རུ་ཀ་དཔལ་མཉེས་བྱེད་ཆོ་ག་བླ་མ་བརྒྱུད་པ་ལས་འོངས་པ། ། བདག་གི་བཀོད་ལ་ནོངས་པར་གྱུར་གང་དམ་པ་རྣམས་ཀྱིས་བཟོད་པར་དགོངས། ། དགེ་བ་དེ་ཡིས་མ་ལུས་འགྲོ་ཀུན་ཀུན་བཟང་ཧེ་རུ་ཀར་གྱུར་ཅིག ། དཔལ་འཁོར་ལོ་བདེ་མཆོག་གི་སྒྲུབ་པའི་ཐབས་ཀྱི་ཡན་ལག དཀྱིལ་འཁོར་གྱི་འཁོར་ལོ་མཆོད་པའི་ཆོ་ག་ཀུན་ཏུ་བཟང་པོའི་མཆོད་སྤྲིན་ཞེས་བྱ། ཆོས་ཀྱི་རྗེ་མཁྱེན་རབ་ཀྱི་དབང་ཕྱུག་གི་ཞབས་རྡུལ་སྤྱི་བོས་ལེན་པ། བློ་གྲོས་རྒྱལ་མཚན་དཔལ་བཟང་པོ་ཞེས་བྱ་བས་ཆུ་ཕོ་བྱི་བའི་(ཞ¡¡ལུ¡¡ཁྱིའི་)ལོ། རྒྱལ་གྱི་ཟླ་བ་ལ་རྒྱལ་པོ་ཆེན་པོའི་ཕོ་བྲང་ཁའི་ཕིང་ཧུར་སྦྱར་བ་(ཞལུ+འདི་ཚེས་ལྔའི་ཉིན་པར་ཡོངས་སུ་)རྫོགས་སོ། །  ། །